Бизәлеше.  Уртада Муса Җәлилнең зур портреты. Портретның ике ягында зур форматка  язып  эпиграф эленгән. Портрет астында мәңгелек ут (имитация)

Эпиграф.

        ...Сынаулары белән сыный тормыш,

          Моабитлар аша үткәрә...

         Рух вә җаны көчле булганнарны

           Йолдыз итеп күккә күтәрә!

                                (Шаһинур Әхмәтсафа)

 **1нче алып баручы.**

  “ Бөтен дөнья поэзиясе тарихында күп кенә гүзәл, яхшы һәм зур шагыйрьләр булган... Ләкин аларның бик азы гына исемнәрен зур поэзиясеннән тыш, үзенең геройларча батырлыгы,тарихның явыз кара көчләренә каршы сугыштагы үлемсез үлеме белән дә мәңгеләштерә алганнар; инглиз шагыйре Байрон, венгр шагыйре бөек Петефи, Чехославакиянең Юлиус Фучигы һәм туган шагыйребез  – Муса Җәлил”. (ике алып баручы бергә әйтә)

 “Бөек шагыйрь Муса Җәлил” җырының бер куплеты яңгырый.

 **2 нче алып баручы.**

Сынаулары аша сыный тормыш,

Җиз иләктән кат-кат үткәрә

Рухлары көчле булганнарны

Йолдыз итеп күккә күтәрә.

Җырың белән дусны иркәли бел,

Җырың белән җиң син дошманны.

Шул максатың алга куеп, Муса,

Үтәдең син намус кушканны.

“Бөек шагыйрь Муса Җәлил” җыры дәвам итә.

 **1 нче алып баручы**.

 Исәнмесез! Хәерле көн хөрмәтле укытучылар, укучылар! Бүген татар халкының каһарман улы  Муса Җәлилнең тууына 110 ел. Без бүген,  патриот шагыйрьне искә алып китү өчен, “Гомрем минем моңлы бер җыр иде, үлемем дә яңрар җыр булып” дигән әдәби-музыкаль кичәгә җыелдык.

 **2 нче алып баручы.**

 Иксез-чиксез Оренбург далаларында, Нит елгасы Саелмышка кушылган урында Мостафа исемле әллә ни зур булмаган татар авылы бар. Шушы авылда 1906 нчы елның 15 нче февралендә урта хәлле крестьян Мостафа Җәлилов гаиләсендә алтынчы бала туа. Аңа Муса дип исем кушалар.

 Мусаның әнисе Рәхимә түти нечкә күңелле, һәрвакыт ачык йөзле, юмарт җанлы кеше була. Ул балаларын кече яшьтән хезмәт сөяргә, кешелекле булырга, табигатьне аңларга өйрәтә. Рәхимә апа халык җырларын ярата, матур итеп җырлый белә. Ул үзе дә шигырьләр, бәетләр, мөнәҗәтләр чыгара.

 **1 нче алып баручы**.

 Муса кечкенәдән үк бик шук булып үсә. Киндер ыштан киеп, кызыл сатин күлмәген җилфердәтеп, җәйнең – җәйләр буе ул авыл урамында чабып йөри. Гәүдәгә артык зур түгел, шомырт кара күзләрендә ниндидер мутлык белән шаян очкыннар чәчелә.

 **2 нче алып баручы.**

 Мәктәптә укый башлагач, Муса зирәклеге, тырышлыгы белән башкалардан аерылып тора. Алты яшьтән Муса бик кыска арада 1 нче сыйныфка бирелергә тиешле белемне үзләштерә, ә 9-10 яшьләргә җиткәндә инде аның ул вакыттагы татар әдәбиятыннан укымаган китабы калды микән? Муса бигрәк тә шигырь китаплары укырга ярата. 8-9 яшьләрендә ул Тукай иҗатын гына түгел, Дәрдмәнд, М. Гафури шигырьләрен тулаем яттан белә.

 Мусаның беренче укытучысы Габдулла Усманов истәлекләре белән танышып китик.

Укытучы чыга:

 ...Гарәп хәрефләренең күпчелеген Муса мәктәпкә килгәндә үк белә иде инде... Хәтере дисәң, ис китмәле. Авызыңнан чыккан һәр сүзеңне йотып бара. Аның классташлары әле яңа гына әлифне ятлап азапланалар, ә Муса инде шактый шома итеп укый һәм яза... Бер ай да узмады,үз ишләрен нык узып китте. Шунан аны икенче класска күчерергә туры килде.

 ...Тагын ай ярым да узмагандыр, карыйм, бу малайга икенче класс материалы да артык җиңел. Биргән эшләрне тиз генә эшләп куя да минем өченче класска сөйләгән сүзләргә колак салып утыра. Берәр укучы мәсьәләсен чишә алмый утырса, Муса аңа ярдәм кулы сузарга тырыша. Шулай итеп, уку елының урталарында инде ул өченче класска күчте, ә язга мәктәпнең барлык дүрт классын тәмамлап чыкты.

  Күпме еллар укытучы булып эшләдем, әмма башка андый хәлнең булганын хәтерләмим...

Назлыгөл башкаруында җыр

 **1 нче алып баручы.**

 Шулай бервакыт Муса әнисенә ияреп туганнарына кунакка килә. Хәл-әхвәл сорашып, чәйләп алгач, әнисе Мусаны кунарга калдырып кайтып китә. Туганнан туган сеңлесе Мәрьям белән икәү генә бүлмәдә калгач, алар серләшеп алалар.

(Инсценировка)

Муса.        Серне мәңге-мәңге саклармын дип ант ит!

Мәрьям.    Валлаһи, билләһи, беркемгә дә...

Муса.        Юк, алай гына түгел. Менә болай диң: кояш чыраен күрмим, ипекәйнең валчыгын капмыйм, газиз әниемнең йөзен танымыйм...

Мәрьям.    Кояш чыраен күрмим, ипекәйнең валчыгын капмыйм, газиз әниемнең йөзен танымыйм...

Муса. (колагына пышылдап) Беләсеңме, үскәч, мин кем булам?

Мәрьям. Кем?

Муса. Шагыйрь. Габдулла Тукай кебек зур шагыйрь.

Мәрьям ышанырга да, ышанмаска да белмичә, сүзсез кала. Муса куен кесәсеннән урталай бөкләнгән ике кәгазь кисәге чыгара һәм укый башлый.

Киң болыннарда,

Урман-кырларда,

Агачлар, гөлләр

Кибеп сулдылар.

Уйсу җирләрдә,

Елга, күлләрдә,

Көзге салкыннан

Сулар туңдылар.

Көннәр суынды,

Чишмәләр тынды.

Безне калдырып,

Кошлар да китте.

Кошлар шикелле

Бергә гөр килеп,

Мәктәптә укыр

Вакытлар җитте.

Мәрьям. (гаҗәпләнеп). Әллә үзең уйлап чыгардыңмы боларны?

Муса. (горур). Үзем булмыйча, кем булсын? Ошадымы соң?

Мәрьям. Искиткеч матур!

 **2 нче алып баручы**.

 Болар Мусаның иң беренче иҗат җимешләре була. Ләкин, кызганычка каршы, аның беренче шигырьләре сакланмый. Беркөнне Мостафа абзыйның кардәше килгәч, гәлүшләренең төшеп калып югалтуыннан куркуын әйткәч, Мостафа тәрәзә төбендә яткан кәгазь кисәкләрен гәлүш башына тыгу өчен бирә. Ә бу кәгазь кисәкләре Мусаның беренче шигырьләре була.

 Муса [Оренбургта](http://newikis.com/tt/%D0%9E%D1%80%D0%B5%D0%BD%D0%B1%D1%83%D1%80%D0%B3.html) [«Хөсәения» мәдрәсәсендә](http://newikis.com/tt/%D0%A5%D3%A9%D1%81%D3%99%D0%B5%D0%BD%D0%B8%D1%8F_%D0%BC%D3%99%D0%B4%D1%80%D3%99%D1%81%D3%99%D1%81%D0%B5.html) укый. Җәйне туган авылында үткәрә. [Табигать](http://newikis.com/tt/%D0%A2%D0%B0%D0%B1%D0%B8%D0%B3%D0%B0%D1%82%D1%8C.html) матурлыгы аның күңелен узенә тарта, соңыннан ул бу күзәтүләрен рәсем итеп төшерә.

 **1 нче алып баручы.**

 1919 елның көзе... Муса, Кызыл Армиянең җиңүен теләп, эшче-крестьян яшьләрен Кызыл Армия сафларына чакырып, акларга каршы нәфрәт тулы шигырьләрен яза. Ләкин ничек бу юлларны халыкка җиткерергә?

        Шул турыда уйлап йөргәндә, Муса сабакташы Һидиятны очрата.  Алар икесе редакциягә китәләр. Редактор шигырьне газетада бастырырга вәгъдә бирә.

 Галиуллин Самат “Бәхет” шигырен сөйли.

 Кулыма мин кызыл кылыч алсам,

 Шулай шуннан кызыл фронтка барсам,

…Бөтен куәт белән шунда сугышсам,

 Җиңелми мин һаман да алга барсам,

…Менә шунда бәхетле мин, бәхет — шул,

…Шулай, эшчем, кораллан, бар сугышка.

 Юлыңнан кайтма син, кирәк егыл—үл!

 **1нче алып баручы**.

 Дошманга нәфрәт һәм үч тойгысы белән сугарылган “Бәхет” шигыре «Кечкенә Җәлил» имзасы белән газетада басылып чыга. Еллар үтеп, фашист төрмәсендә тоткынлыкта ятканда да ул шушы сүзләренә тугры кала.

 **2 нче алып баручы.**

 1922 нче елда ниһаять үзенең шигырь көченә нык ышануы аны Казанга канатландыра.

 **(Сәхнә артында татар халык көе “Казан”)**

 **1 нче алып баручы.**

 1925-1927 нче елларда Мәскәүдә комсомол эшен алып бара. 1929 нчы елда Мәскәү университеты партия оешмасы студенты М. Җәлилне КПСС сафына кабул итәләр. Мәскәү дәүләт университетының әдәбият факультетын тәмамлый.

 М. Җәлил җырлар иҗат итә башлый. 1928 нче елда “Яшь эшче” редакциясендә эшли.

 **2 нче алып баручы.**

1933-1934 елларда М. Җәлил  “Коммунист” газетасының күчмә редакцияләренә җитәкчелек итеп, Тула өлкәсендә, Ленинградта, Түбән Идел краенда, Уралда һәм Татарстанда эшли.

1934 нче елда Мәскәү дәүләт консерваториясе каршында Татар опера студиясе ачыла. М. Җәлил студиянең әдәби бүлегендә эшли. Студия эшен тәмамлап Казанга кайткач та, ул опера театрының әдәби Бүлек җитәкчесе булып эшләвен дәвам итә. Опера либреттосыз булмый. Шуларның берсе “Алтынчәч” татар әдәбияты һәм музыкаль тарихында күренекле роль уйный. Бу либреттоларга таянып, композитор Н. Җиһанов опералар иҗат итә.

 **“Алтынчәч” либреттосыннан өзек. М. Җәлил сүзләре, Н. Җиһанов музыкасы.**

 **1нче алып баручы**.

 1941нче ел. Илебезгә фашист илбасарлары басып керә. Совет халкы үзенең намусын, иреген, бәйсезлеген яклау өчен көрәшкә күтәрелә. 1942 нче елда Муса Җәлил үзе теләп фронтка китә.

                  Сау булыгыз, дуслар, – диде Муса

                 Әкрен генә поезд кузгалды

                  Калды Казан, киттең син сугышка

                  Ерак иде солдат юллары.

  **«Солдатлар» җыры башкарыла**.(8 нче сыйныф укучылары.)

 **2 нче алып баручы**.

 1942 нче елның җәендә сафларында шагыйрь сугышкан Икенче удар армия чолганышта кала. Дошман тозагын өзү өчен барган бәрелешләрнең берсендә каты яраланган Муса әсирлеккә төшә. Ул бер концлагерьдан икенчесенә “яшәү белән үлем” арасында озын юл уза һәм 1942 елның азагында язмыш аны Польшадан Демблин лагерына илтә. Биредә фашистлар милли легионнар төзү белән шөгыльләнәләр.

 М. Җәлил “Идел-татар” легионы оештыра. Ул бу легионда мәдәни-агарту эше алып барырга килешә. “Подпольщик” дуслары белән берлектә фашистларның ниятен юкка чыгарыр өчен көрәшә.

 **Миннебаев Д. “Тик булса иде ирек” шигыре**

 **1 нче алып баручы**.

 1943 елның августында гестапо Җәлил оешмасының эзенә төшә. Шагыйрь һәм аның 11 иптәше төрмәгә ташлана, төрле җәзалауларга дучар ителә. Әмма Моабит төрмәсенең “таш капчыгы” нда М.Җәлил шигырьләр язуын дәвам итә.

 “**Кызыл ромашка” шигыре сөйләнә. (Мөхәммәтҗанова Айгөл)**

 **“Бер үгет” (Миннебаева Айгөл)**

 **2 нче алып баручы.**

 [Татарстанга](http://newikis.com/tt/%D0%A2%D0%B0%D1%82%D0%B0%D1%80%D1%81%D1%82%D0%B0%D0%BD.html) аның ике дәфтәре кайтты. Аларны бөтен дөньяда «Моабит дәфтәрләре» дигән исем белән беләләр. Беренче дәфтәренә [Муса Җәлилнең](http://newikis.com/tt/%D0%9C%D1%83%D1%81%D0%B0_%D2%96%D3%99%D0%BB%D0%B8%D0%BB.html) алтмыш шигыре теркәлгән һәм дәфтәрнең соңгы битенә васыять язылган:

«Моны язды татарның билгеле шагыйре М. Җәлил. 1942 елны сугышка килде һәм әсир төште. Әсирлектә күп газаплар чигеп, сәяси яшерен оешмага катнашуда гаепләнеп кулга алынды, төрмәгә ябылды. Бәлкем, аны үлем җәзасына хөкем итәрләр. Ул үләр. Ә аның әсирлектә һәм тоткынлыкта язган 115 шигыре бар. Ул шулар өчен кайгыра. Шуның өчен 115 енең 60 ын гына булса да күчереп калдырырга тырышты. Әгәр бу китап кулыңа төшсә, акка күчер, сакла һәм сугыштан соң, Казанга хәбәр итеп, улгән шагыйрьнең шигырьләре итеп дөньяга чыгар. Минем васыятем шул.

1943, декабрь».

Бу дәфтәрне [1944 елның](http://newikis.com/tt/1944_%D0%B5%D0%BB.html) февралендә Тегель төрмәсеннән [Габбас Шарипов](http://tt.wikipedia.org/w/index.php?title=%D0%93%D0%B0%D0%B1%D0%B1%D0%B0%D1%81_%D0%A8%D0%B0%D1%80%D0%B8%D0%BF%D0%BE%D0%B2&action=edit&redlink=1) исемле әсир алып чыга. Аннан ул аны [Нигъмәт Терегулов](http://tt.wikipedia.org/w/index.php?title=%D0%9D%D0%B8%D0%B3%D1%8A%D0%BC%D3%99%D1%82_%D0%A2%D0%B5%D1%80%D0%B5%D0%B3%D1%83%D0%BB%D0%BE%D0%B2&action=edit&redlink=1) дигән кешегә тапшыра. [1946 елны](http://newikis.com/tt/1946_%D0%B5%D0%BB.html) Н. Терегулов дәфтәрне [Татарстан Язучылар берлегенә](http://newikis.com/tt/%D0%A2%D0%B0%D1%82%D0%B0%D1%80%D1%81%D1%82%D0%B0%D0%BD_%D0%AF%D0%B7%D1%83%D1%87%D1%8B%D0%BB%D0%B0%D1%80_%D0%B1%D0%B5%D1%80%D0%BB%D0%B5%D0%B3%D0%B5.html) китереп бирә.

 **1нче алып баручы**.

 Икенче дәфтәрне [Муса Җәлил](http://newikis.com/tt/%D0%9C%D1%83%D1%81%D0%B0_%D2%96%D3%99%D0%BB%D0%B8%D0%BB.html) саклар өчен [Бельгия](http://newikis.com/tt/%D0%91%D0%B5%D0%BB%D1%8C%D0%B3%D0%B8%D1%8F.html) партизаны [Андре Тиммерманска](http://tt.wikipedia.org/w/index.php?title=%D0%90%D0%BD%D0%B4%D1%80%D0%B5_%D0%A2%D0%B8%D0%BC%D0%BC%D0%B5%D1%80%D0%BC%D0%B0%D0%BD%D1%81&action=edit&redlink=1) биргән. Әлеге намуслы кеше [1947 нче елда](http://newikis.com/tt/1947_%D0%B5%D0%BB.html) аларны безнең илебезгә җибәрә.

 Җәлилнең өченче дәфтәре дә булган дигән фикер бар. Ләкин әле ул табылмады, аны эзләү дәвам итә.

**Усманов Салават “Дару” шигырен башкара.**

 **2 нче алып баручы.**

 [1944 елның](http://newikis.com/tt/1944_%D0%B5%D0%BB.html) [25 августында](http://newikis.com/tt/25_%D0%B0%D0%B2%D0%B3%D1%83%D1%81%D1%82.html) фашистлар М. Җәлилне һәм аның көрәштәшләрен җәзалыйлар. [Җәлилчеләр](http://newikis.com/tt/%D2%96%D3%99%D0%BB%D0%B8%D0%BB%D1%87%D0%B5%D0%BB%D3%99%D1%80.html) соңгы сәгатьләрендә дөнья белән кулларына  [мөселманнарның](http://newikis.com/tt/%D0%9C%D3%A9%D1%81%D0%B5%D0%BB%D0%BC%D0%B0%D0%BD.html) изге китабы –  [Коръән](http://newikis.com/tt/%D0%9A%D0%BE%D1%80%D1%8A%D3%99%D0%BD.html) тотып хушлашалар. Икенче дөнья сугышына кадәр Берлинда яшәгән Гани абзый Госманов алып керә Мусалар янына ул Коръәнне... Нәкъ җәза ителәсе көнне... Коръәннән шушы сүрә батырларның рухына барып ирешсен иде.

 **Хөснетдинова Инзилә “Әлхам” сүрәсе укый.**

 **1 нче алып баручы.**

1956 нчы елның 2 нче февралендә Муса Җәлилгә үлгәннән соң Советлар Союзы Герое исеме бирелә.

 **2 нче алып баручы.**

 1957 нче елның 22 апрелендә М.Җәлилнең “Моабит дәфтәре”  исемле шигырьләр циклы өчен Ленин премиясе бирелә. Аңа кадәр дә, аннан соң да берьюлы бу ике югары бүләкне алган кеше булмады, андый шәхес Муса Мостафа улы Җәлил генә.

 **1 нче алып баручы.**СССР президенты М. Горбачев 1990 нчы елның 5 нче май фәрманы белән җәлилчеләргә 1 нче дәрәҗә Ватан сугышы ордены тәкъдим итә.

**Мостафина З. башкаруында җыр.**

 **2 нче алып баручы.**

Әйе, Муса Җәлил Советлар Союзы Герое, татар халкының каһарман улы. Аның белән әле киләчәктә татарның бик күп буыны горурланыр. Шагыйрьне үтерсәләр дә, фашистлар аның ялкынлы җырларын, көчле рухын юк итә алмадылар. [Муса Җәлил](http://newikis.com/tt/%D0%9C%D1%83%D1%81%D0%B0_%D2%96%D3%99%D0%BB%D0%B8%D0%BB.html) илгә җыр булып кайтты.

 **Исмәгыйлева Гөлсинә “ ” шигырен сөйли.**

 **1 алып баручы.**

Арабыздан үзе югалса да,

Юк, суытмас һични бу эзне.

Көрәштәге Муса,

Солдат Муса,

Йөрәктәге Муса ул безнең.

 **2 нче алып баручы.**

Әйткәнеңчә, синең җырлар, Муса,
Ил кырында чәчәк аттылар.
Үз илендә алар көч һәм ялкын,
Мәңге сүнмәс яшәү таптылар.

 “Салют сиңа, Муса Җәлил” җыры яңгырый.